'Kostekort moontlik' as Landbank vou | Netwerk24
'Kostekort moontlik' as Landbank vou
Deur Francois Williams 19 Mei 2020 12:39
As die Landbank ineenstort, sal dit voedselsekerheid in Suid-Afrika raak. Foto: Verskaf/Graan SA
As die Landbank ineenstort, sal dit voedselsekerheid in Suid-Afrika raak, het Dondo Mogajane, direkteur-generaal van finansies, Dinsdag gewaarsku.
Mogajane het die parlement se staande en gekose komitees oor finansies belowe dat die tesourie mettertyd volledig verslag oor die situasie by die Landbank sal doen, maar beklemtoon dat die tesourie daagliks met potensiële leners aan die Landbank gesels.
Van die DA-komiteelede het bespiegel of die Landbank strategies is of nié, maar Mogajane het verduidelik dat die tesourie al jare bekommerd is oor die Landbank se sakemodel omdat hy op kort termyn leen, maar op lang termyn uitleen, "en dit kom spook nou by ons".
Hy meen die Landbank vervul 'n belangrike ondersteuningsrol vir kommersiële boere, maar hy sal sy benadering moet verander. Daar moet vasgestel word hoe die Landbank beter na die behoeftes van opkomende en swart boere kan omsien.
Die Landbank het in Maart gewaarsku dat hy nie meer sy paaiemente op 'n wentelkredietgerief van R738 miljoen kan betaal nie. Die bank is tans amptelik 'n wanbetaler op sy skuld.